Kudiza 7
Indi Kupompa Kwetu Kwekala Ñahi?
AkwaKristu akusambila embileña tumina, kulomba, kutaña nikuhanjeka haNsona hakupompa nawa hiyelileña yidika yidi yejimaku. (1 Akorinda 14:26) Munateli kuwana yuma yadifwanaku hakupompa kwetu.
Nsañu yitwadizaña yashindamena haBayibolu nawa yayiwahi. Kunsa yamulungu, yipompelu yejima yahumañanaña nakutiyilila kumpanji yaBayibolu yajiminiti 30 yahoshaña haNsona jatukwashaña muchihandilu chetu nihamafuku itunakushakamamu. Wejima wetu atukoleshaña kutaña mumaBayibolu etu. Hanyima yampanji kwekalaña kudiza “Kaposhi Kakutalila,” hadi ora yimu nawa antu ejima muchipompelu ayikoleshaña kwakulahu hachibaaba chaKaposhi Kakutalila kakudizamu. Kuhanjeka kweniku kwatukwashaña kuzatisha kufumba kwamuBayibolu muchihandilu chetu. Yipompelu yakubadika ha 100,000 mukaayi kejima yadizaña nsañu yoyimu.
Atukwashaña kuwahisha ntañishilu yetu. Twekala cheñi nefuku dikwawu ditwapompaña, iku kupompa kwekala nayibalu yisatu. Chibalu chatachi chaKudiza Bayibolu haChipompelu chajiminiti 25 chamalwihu niñakwilu nawa chatukwashaña kutiyishisha yishina yamuNsona niwuprofwetu wamuBayibolu. Halondelaña Shikola yaMudimu waTeokalatiki yajiminiti 30 nawa yatachikaña nakuhanjeka tupetulu twamuBayibolu twatañañawu antu amuchipompelu chadimu. Kuhiñahu atudizi asonekesha mushikola ahanaña mpanji yayihi. Mukwakufumba watalaña chitunakuhosha mpanji hakwila yatukwashi chitwatela kuwahishaku kutaña nikwiluka kuhosha. (1 Timotewu 4:13) Kupompa kwaMudimu kwajiminiti 35 dikwakumininañaku, kuhitila mujimpanji, yimwenu nikwihujola, twadizaña chitwatela kudizisha amakwawu Bayibolu.
Neyi mwinzaña nakupompa muchipompelu chetu, chakadi nikujina nsañu yayiwahi yimukudizaña muBayibolu yikayizañalesha.—Isaya 54:13.
Yumanyi yimukatiya hakupompa kwawaYinsahu jaYehova?
Kupompanyi kutwapompaña mulungu nimulungu kumukakeña kupompa?
kmb_Latn cjk_Latn cjk_Latn cjk_Latn cjk_Latn swh_Latn tum_Latn nya_Latn